Dísztérré változott a faluközpont
Kedden adták át a megújított fõteret Kónyban. Felújították például a Hõsök szobrát, parkosítottak, térköveztek. Jövõre 1848-as emlékmûvet is állítanak.
Gyorsan, alig egy hónap alatt elkészült Kónyban a fõtér átalakítása. Az önkormányzat LEADER-támogatást kapott a fejlesztéshez, a parkosítást saját erõbõl finanszírozták. A területen várhatóan tavasszal 1848-as emlékmûvet is felállítanak. A hivatalos átadást tegnap délután tartották.
Aller Imre polgármester elmondta: a faluközpont megújításának újabb ütemén vannak túl. Ezúttal a Béke utca és a Soproni utca által ölelt területet változtatták meg. A 11,4 millió forintos pályázati forráshoz önerõként a huszonöt százalékos áfaterhet biztosították.
A munkát október végén kezdték el. Áthelyezték és felújították a Hõsök szobrát, a millenniumi keresztet, megszüntették a már nem használt aszfaltos kézilabdapályát. Ezerhatszáz négyzetméternyi térburkolatot raktak le a szakemberek, sétálóutakat építettek ki. Aller Imre hozzátette: a dísztér parkosítását saját erõbõl valósították meg.
Elõrelátóan az 1848-as emlékmûnek is elõkészítették a területet. Tavasszal dõl majd el, milyen típusú emlékmûvet állítanak a szabadságharc kónyi résztvevõinek tiszteletére. Kutatások bizonyítják, hogy a helyiek kivették részüket a megmozdulásokból. Szabó Pál akkori községbíró szervezte például a kaszákkal, kapákkal felszerelt jobbágyok mozgását. A bírót ezért a szabadságharc leverése után vagyonelkobzásra ítélték. Õ maga útkaparó lett, gyerekei földmunkásként dolgoztak tovább.
Kóny rábaközi hírek